Tammsaare 1909. aastal kirjutatud jutustuse "Noored hinged" esmalavastus toob vaataja ette ühe lühikese, kuid murrangulise etapi kuue noore inimese elust. "Tegelikult on huvitav, et meil mängivad maja kõige nooremad näitlejad siin lavastuses kaasa ja justkui nende elude ja mõtete kaudu oleme otsinud kontakti kaasajaga," selgitas lavastaja Mirko Rajas "Aktuaalses kaameras".

Osatäitja Getter Meresmaa sõnas, et lavastuses kujutatud armastus on esmakordne ja väga ilus. "See on nende tegelaste jaoks kõikehõlmav," lisas ta ja kinnitas, et armastus haarab neid täielikult. "Nagu esimene armastus ikka,selline, mis võtab pinna jalge alt."

"Noorte hingede" kujundaja on Rosita Raud ning helilooja Markus Robam. Lavastust oodatakse vaatama noori ja vanu alates 15ndast eluaastast.